KwaZulu-Natal

**KwaZulu-Natal** (fonetski: Kvazulu-Natal, akronim: **KZN**) je jedna od devet provincija Južnoafričke Republike, koja se nalazi na istoku države uz obalu Indijskog oceana. Glavni grad provincije je Pietermaritzburg a najveći Durban.

*Provincija KwaZulu-Natal* je dio nekadašnje Provincije Natal i bantustana KwaZulu koji su ukinuti 1994., i ujedinjeni u današnju provinciju.

U bivšem sistemu apartheida, odnosno rasne podjele, majušni bantustan bio je formalno pravno domovina većinskog domorodačkog naroda Zulu.

## Geografija
*Provincija KwaZulu-Natal* prostire se na 94 361 km²  to je približno jednako veličini Portugala. Ona sa sjevera graniči sa Svazilandom i Mozambikom, istočna granica provincije je Indijski ocean. Sa juga graniči sa provincijom Eastern Cape, sa zapada sa Lesotom i provincijom Free State, te sa sjeverozapada sa provincijom Mpumalanga.

Unutar *Provincije KwaZulu-Natal* nalazi se enklava provincije Eastern Cape (teritorij oko grada Umzimkulu) koji je nekad bio afrikanerska nezavisna država Griqualand East (1862. -1879.).

Teren *Provincije KwaZulu-Natal* je uglavnom valovit prošaran brežuljcima ili planinski kao na krajnjem zapadu. Teren se postepeno uzdiže od obale na više od 3 300 metara na masivu Drakensberg, iako to nije svuda postupno, postoje brojni klanci i odroni granici. Načelno teren se da podijeliti na tri cjeline; *obalnu ravnicu* koja leži na nekih 150 metara nadmorske visine sa pojasom uz obalu koji leži na 600 metara, zatim pojas *Midlands* na visini od 1 200 m u središtu provincije, te *pojas planina*, masivi Drakensberg i Lebombo koji se penje na 3 000 m. Iza masiva Drakensberg prostire se visoravan Highveld.

## Klima
Klima u provinciji varira od suptropske do umjerene s prosječnim godišnjim padalinama od 1270&nbsp;mm duž obale, do 760 -1 020&nbsp;mm u unutrašnjosti. Kako se udaljuje od obale prema gorju u unutrašnjosti, pada i temperatura, koja je još uvijek visoka, ali zimi ima mrazeva.

U principu provincija ima vruća ljeta sa povremenim kišama, i tople, suhe sunčane zime, zbog tog je postala mjesto za godišnje odmore i razne sportske susrete u Južnoj Africi. S druge strane masiv Drakensberg ima uvjete za razvoj zimskog turizma jer je rijetka afrička planina koja ima snijeg i niske temperature tokom zime.

## Stanovništvo
Prema popisu iz 2001. u provinciji je živjelo 9 426 017 stanovnika, a prema procjeni iz 2009. u provinciji živi 10 449 300 stanovnika , po tom kriteriju je najnaseljenija u Južnoafričkoj Republici. Više od četiri petine stanovništva su crnci pripadnici naroda Zulu, Azijati i to pretežno indijci tvore jednu desetinu stanovništva, a bijalaca ima manje od jedne desetine.

Većina stanovništva živi u obalnom pojasu i u neposrednom zaleđu, ili u samom središtu provincije, krajnji zapad i sjeveroistok su slabo naseljeni. Većina crnaca živi u gusto naseljenim seoskim područjima, dok s druge strane većina bijelaca žive u Durbanu i njegovoj okolici uz obalu.

Brojni crni građani su uspjeli zadržati dio svog kulturnog identiteta, zahvaljujući svom materinjem jeziku Zulu i bogatoj folklornoj baštini (obredima i običajima). 
## Privreda, školstvo, kultura
*Provincija KwaZulu-Natal* ima još uvijek dvije razdvojene ekonomije, na područjima koje su nekad bila izdvojena za crnce (bantustan), prevladava stočarstvo i uzgoj kukuruza na malim posjedima. Time lokalno crnačko stanovništvo, dopunjuje svoje prihode, jer većina njih radi negdje po Južnoafričkoj republici. Bijelačko stanovništvo uglavnom radi na bolje plaćenim poslovima u velikim poduzećima.

Rudno bogatstvo provincije se sastoji uglavnom od ugljena, koji se kopa na sjeveru oko gradova Newcastle i Dundee, te količine još uvijek pokrivaju južnoafričke potrebe, iako su ti rudnici već dobrano iscrpljeni. Najbolje poljoprivredne površine provincije prostiru se uz obalu, tu se na velikim plantažama uzgaja šećerna trska, koja se prerađuje u šećeranama u Durbanu. U provinciji se proizvode velike količine tropskog voća; ananas i banane, za ekonomiju provincije važna je i mliječna industrija. Nasadi borova i eukaliptusa u regiji Midlands osiguravaju sirovine za pilane i za industriju papira i celuloze.

Grad Durban, zajedno sa obližnjim Pinetownom je privredno i industrijsko središte provincije. Tu se nalazi najviše tvornica, i to područje je jedno od najvažnijih industrijskih područja Južne Afrike. Uglavnom su to tvornice tekstila i odjeće, prehrambenog sektora, kemikalija, prerade šećera i rafinerije. Glavni grad provincije Pietermaritzburg također ima brojne tvornice; aluminija i proizvoda na njihovoj bazi, nekoliko tvornica obuće i prehrambenih proizvoda. Provincija ima dobro razvijenu cestovnu i željezničku mrežu. Luka u Durbanu je glavna i najveća teretna luka Južne Afrike, kojom se koriste i susjedne zemlje.

*Provincija KwaZulu-Natal* ima jedan veći *[[Univerzitet]] Natal*, koji ima odjele u Durbanu i Pietermaritzburgu osnovan 1910. Pored toga postoji još jedan univerzitet u Durbanu - *Durban-Westville* (osnovan 1972.) i jedan pored Empangenija - *[[Univerzitet]] Zululand* (od 1960.).

U *Provinciji KwaZulu-Natal* nalazi se dva parka prirode iSimangaliso i uKhahlamba / Drakensberg uvrštena na UNESCO -vu Listu mjesta svjetske baštine u Africi. 
## Reference

## Vanjske veze

* Službene stranice provincijske vlade 
* ''KwaZulu-Natal'' na portalu Encyclopædia Britannica